Mersul pe jos face piciorul frumos. Știi expresia aceasta care pare veche de când lumea? Să se limiteze mersul pe jos doar la acest beneficiu și nimic mai mult? Ei bine, trebuie să știi că experții îndeamnă la mers pe jos cel puțin 15 minute pe zi și asta întrucât plimbările fac mult mai mult bine decât te-ai fi așteptat. Iată câteva dintre beneficii:
Îmbunătățește starea de spirit
Dacă ai avut o zi obositoare sau dacă ești stresată, este suficient să faci o scurtă plimbare pe jos. Un kilometru, doi dacă mergi agale, la pas, vei simți cum brusc ți se schimbă starea de spirit. Scapi de depresie și, implicit, de medicamentele pe care le-ai fi luat ca să depășești aceste momente dificile. Potrivit unui studiu publicat de Archives of Internal Medicine, persoanele care sufereau de depresie și care au făcut zilnic câte o plimbare scurtă au raportat îmbunătățirea simptomelor. În scurt timp, până la 70% dintre pacienți nu au mai fost catalogați drept depresivi, scrie Reader's Digest.
Stimulează creativitatea
Ești în până de idei? Nu mai reușești să te concentrezi pentru a duce la bun sfârșit o sarcină? Ia-ți o pauză scurtă și dă o tură împrejurul clădirii în care ai biroul sau pe străduțele de lângă casă. Inspirația ta va reveni rapid. Un studiu recent publicat în Frontiers în Neuroscience a arătat că mersul pe jos îmbunătățește atât gândirea convergenta, cât și pe cea divergentă, cele două tipuri fiind asociate cu o creativitate sporită.
Sporește metabolismul
Creșterea tensiunii arteriale, a colesterolului și îngrășarea sunt doar câteva dintre efectele nocive ale sedentarismului. Toate acestea pot duce la diabet, boli de inimă și chiar deces. Însă mișcarea reprezintă remediul străvechi pentru combaterea rezultatelor sedentarismului. Exercițiile cardio și inclusiv mersul pe jos revigorează metabolismul. Încearcă să faci o plimbare în care să mergi alternativ, când în pas lent, când în pas vioi. Vei observa inclusiv că începi să slăbești ușor, ușor.
Prelungește viața
Vrei să trăiești mai mult? Atunci mergi pe jos. Un studiu citat de Reader's Digest arată că poți să îți prelungești viața cu până la șapte ani mergând cât mai mult pe jos. În plus, vor fi niște ani mult mai fericiți, căci plimbările cresc entuziasmul.
Economisești bani
Cum vine asta? Simplu! Mersul pe jos poate înlocui cu succes antrenamentele la sala de fitness, care înseamnă costuri suplimentare – abonament, haine speciale pentru antrenament. Pentru mersul pe jos nu ai nevoie de nimic special. Evident că ar trebui să ai pantofi comozi, pentru a face plimbarea mai plăcută și a nu o transforma într-un chin. Însă așa cum ești îmbrăcată la serviciu poți foarte bine să te plimbi în drum spre casă.
Dormi mai bine
Un somn bun, de opt ore pe noapte, e unul dintre cele mai bune lucruri pe care le poți face pentru sănătatea ta. Oamenii de știință au descoperit că persoanele care merg pe jos în mod regulat au un somn mai profund și se odihnesc mult mai bine. Inclusiv cei care sufereau adesea de insomnie, în momentul în care au început să își facă un program de plimbări zilnice, au început și să doarmă mai mult și mai bine.